b'\n_START_ARTICLE_\nRosenheimin poltergeist\n_START_PARAGRAPH_\nRosenheimin poltergeist on tunnetuimpia v\xc3\xa4itettyj\xc3\xa4 poltergeist-tapauksia. Se sattui vuosina 1967\xe2\x80\x931968 saksalaisessa Rosenheimin kaupungissa. Poltergeist-ilmi\xc3\xb6t alkoivat jatkuvina sulakkeiden palamisena ja salaper\xc3\xa4isin\xc3\xa4 puhelinsoittoina asianajaja Sigmund Adamin toimistossa. Toimiston ulkopuolelta tulevat puhelut keskeytyiv\xc3\xa4t usein kilahduksiin tai katkesivat kokonaan. Toisinaan toimiston kaikki nelj\xc3\xa4 puhelinta soivat yht\xc3\xa4 aikaa, mutta kukaan ei vastannut toisessa p\xc3\xa4\xc3\xa4ss\xc3\xa4. _NEWLINE_Paikallisen s\xc3\xa4hk\xc3\xb6laitoksen ja puhelinyhdistyksen huoltohenkil\xc3\xb6st\xc3\xb6t kutsuttiin tutkimaan tapahtumia. S\xc3\xa4hk\xc3\xb6laitoksen huoltohenkil\xc3\xb6st\xc3\xb6 havaitsi, ett\xc3\xa4 tarkkailulaitteet rekister\xc3\xb6iv\xc3\xa4t suuria voimansiirtoja, joille ei l\xc3\xb6ytynyt selityst\xc3\xa4. Toimisto kytkettiin suoraan kaapeliyhteyteen keskusmuuntoasemalle jolla eliminoitiin muun s\xc3\xa4hk\xc3\xb6verkon tuottamat h\xc3\xa4iri\xc3\xb6t. T\xc3\xa4ll\xc3\xa4 ei ollut vaikutusta ilmi\xc3\xb6ihin, joten oli mahdollista olettaa, ett\xc3\xa4 voima vaikutti itse laitteeseen. Fyysikko John Taylor huomautti, ett\xc3\xa4 s\xc3\xa4hk\xc3\xb6nkulutusta rekister\xc3\xb6iv\xc3\xa4n piirturin lukemat oli todenn\xc3\xa4k\xc3\xb6isesti aiheutettu mekaanisesti. Piirturin neulaa oli painettu ja paperikin oli repeytynyt.  My\xc3\xb6s tapausta tutkinut fyysikko F. Karger p\xc3\xa4\xc3\xa4tyi raportissaan siihen, ett\xc3\xa4 ilmi\xc3\xb6iden syy kuten piirturin j\xc3\xa4lki ja lamppujen rikkuminen my\xc3\xb6s silloin kun valo ei ole p\xc3\xa4\xc3\xa4ll\xc3\xa4 ei ole s\xc3\xa4hk\xc3\xb6\xc3\xb6n liittyv\xc3\xa4 vaan mekaaninen ja \xc3\xa4killinen sek\xc3\xa4 \xc3\xa4lyllisen voiman aiheuttama. Saman voiman arvioitiin aiheuttaneen huonekalujen siirtymisen ja taulujen k\xc3\xa4\xc3\xa4ntymisen. _NEWLINE_Toimistossa kuului my\xc3\xb6s mystisi\xc3\xa4 koputuksia ja ilmestyi mustia j\xc3\xa4lki\xc3\xa4. Niiden arveltiin liittyv\xc3\xa4n kaapin takaa l\xc3\xb6ytyneeseen kumipamppuun.   _NEWLINE_Puhelinlaitoksen huoltohenkil\xc3\xb6st\xc3\xb6 puolestaan havaitsi ett\xc3\xa4 toimistosta oli soitettu suuri m\xc3\xa4\xc3\xa4r\xc3\xa4 puheluja paikalliseen "Neiti Aika" -palveluun. Ty\xc3\xb6paikan henkil\xc3\xb6kunta ei my\xc3\xb6nt\xc3\xa4nyt soittaneensa kyseisi\xc3\xa4 puheluja. _NEWLINE_Tutkiessaan ilmi\xc3\xb6it\xc3\xa4 parapsykologi Hans Bender huomasi, ett\xc3\xa4 oudot tapahtumat sattuivat ainoastaan er\xc3\xa4\xc3\xa4n ty\xc3\xb6ntekij\xc3\xa4n tultua ty\xc3\xb6paikkaan ja niit\xc3\xa4 tapahtui vain h\xc3\xa4nen toimistoaikanaan ja ne loppuivat h\xc3\xa4nen j\xc3\xa4tetty\xc3\xa4\xc3\xa4n ty\xc3\xb6paikan. T\xc3\xa4m\xc3\xa4 ty\xc3\xb6ntekij\xc3\xa4 oli 19-vuotias Annemarie Schaberl. Kattolamput heiluivat voimakkaasti, kun Schneider k\xc3\xa4veli pitkin k\xc3\xa4yt\xc3\xa4v\xc3\xa4\xc3\xa4. Professori Bender onnistui saamaan lamppujen heilumisen filmille. Benderin k\xc3\xa4sityksen mukaan tapahtumiin ei sis\xc3\xa4ltynyt petosta. H\xc3\xa4n ei l\xc3\xb6yt\xc3\xa4nyt piilossa olevia lankoja. Hollantilainen toimittaja Hoebens kritisoi Benderi\xc3\xa4 siit\xc3\xa4, ett\xc3\xa4 t\xc3\xa4m\xc3\xa4 ei koskaan julkaissut tuloksiaan, mist\xc3\xa4 seurasi, ett\xc3\xa4 asiaa ei voitu arvioida, ja siit\xc3\xa4, ett\xc3\xa4 Bender j\xc3\xa4tti kertomatta, ett\xc3\xa4 poliisi oli huomannut Schaberlin huijaavan. Benderin mukaan kyseess\xc3\xa4 oli Schaberlin psykokineettinen reaktio siihen, ett\xc3\xa4 h\xc3\xa4n oli masentunut sek\xc3\xa4 ep\xc3\xa4vakaa ja ty\xc3\xb6 yksitoikkoista. Toisin kuin Bender v\xc3\xa4itti, Schaberlin uudessa ty\xc3\xb6paikassa ilmi\xc3\xb6it\xc3\xa4 ei kuitenkaan en\xc3\xa4\xc3\xa4 tapahtunut. _NEWLINE_Albin Neumann, Herbert Schiff ja Gert G\xc3\xbcnther Kramer kirjoittivat 1969 skeptisen kirjan "Falsche Geister \xe2\x80\x93 echte Schwindler"  koko nimelt\xc3\xa4\xc3\xa4n  "Von falschen Geistern und echten Schwindlern - Die macht des Aberglaubens"(saksaa= "v\xc3\xa4\xc3\xa4ri\xc3\xa4 henki\xc3\xa4, aitoja huijareita t. "v\xc3\xa4\xc3\xa4rist\xc3\xa4 hengist\xc3\xa4 ja oikeista huijauksista - taikauskon voima") He esittiv\xc3\xa4t ett\xc3\xa4 ilmi\xc3\xb6t olisi voitu saada aikaan j\xc3\xa4rjestetyin mekaanisin keinoin teippien, lankojen jms. avulla. Albin Neumann oli taikuri, joka havaitsi paikalla k\xc3\xa4yty\xc3\xa4\xc3\xa4n tutkimuksissa k\xc3\xa4ytetyn lamppuun kiinnitetyn heilurin.  Asianajotoimisto, jossa ilmi\xc3\xb6t tapahtuivat, haastoi kirjoittajat oikeuteen julkisten huijausv\xc3\xa4itteiden vuoksi. Puolustuksekseen kirjoittajat ilmaisivat vain halunneensa osoittaa olevan mahdollista j\xc3\xa4rjest\xc3\xa4\xc3\xa4 aidolta n\xc3\xa4ytt\xc3\xa4vi\xc3\xa4 ilmi\xc3\xb6it\xc3\xa4. Asianajotoimisto voitti jutun ja kirjan levitys kiellettiin ja kirjoittajat esittiv\xc3\xa4t julkisen anteeksipyynn\xc3\xb6n. Hans Bender kirjoitti tapauksesta 1968\xe2\x80\x931974 nelj\xc3\xa4 laajaa artikkelia, vaikka ei varsinaisesti julkaissut tutkimustuloksia, mit\xc3\xa4 skeptikot ovat ihmetelleet. Falsche Geister on edelleen saatavissa._NEWLINE_Asianajaja Adam k\xc3\xa4vi vuosia oikeutta aiheutuneista puhelinlaskuista mutta joutui lopulta maksamaan ne. Annemarie Schaberl ei ole haastatteluissa my\xc3\xb6hemmink\xc3\xa4\xc3\xa4n my\xc3\xb6nt\xc3\xa4nyt aiheuttaneensa kyseisi\xc3\xa4 puhelinsoittoja, koputuksia tai tavaroiden siirtymisi\xc3\xa4.'